 ስቴፈን ሃውኪንግ ወደ ጠፈር ሊጓዝ ነው 
 ታዋቂው የፊዚክስ ሊቅ ፕሮፌሰር ስቴፈን ሃውኪንግ፤ ቨርጂን ጋላክቲክ የተባለቺው መንኩራኩር ወደ ጠፈር ልታደርገው ባቀደቺው ታሪካዊ ጉዞ ከሚካተቱ መንገደኞች አንዱ ሆኖ ወደ ጠፈር እንደሚጓዝ በይፋ ማስታወቁን ዘ ኢንዲፔንደንት ዘግቧል፡፡“ተሳክቶልኝ ይህቺን ምድር ለቅቄ ወደ ጠፈር ርቄ እጓዛለሁ ብዬ በህይወት ዘመኔ ሙሉ አንድም ቀን አስቤ አላውቅም፤ ቨርጂን ጋላክቲክ የተባለው የጠፈር ጉዞ ኩባንያ ባለቤት የሆነው ሪቻርድ ብራንሰን የጉዞው አካል እንድሆን ሲጋብዘኝ ሳላቅማማ ነው በደስታ ተውጬ ግብዣውን የተቀበልኩት” ብሏል ስቴፈን ሃውኪንግ፡፡ ምንም እንኳን ኩባንያው መንገደኞችን በማሳፈር ወደ ጠፈር የንግድ ጉዞ ለማድረግ ያቀደው ከስምንት አመታት በፊት ቢሆንም፣ በተለያዩ ሰው ሰራሽና ተፈጥሯዊ እንቅፋቶች ሳቢያ ዕቅዱ ለአመታት መጓተቱን ያስታወሰው ዘገባው፣ ስቴፈን ሃውኪንግን ያካትታል የተባለው የጠፈር ጉዞም በቅርቡ ይከናወናን ተብሎ እንደሚጠበቅ እንጂ ጉዞው የሚደረግበት ትክክለኛ ጊዜ አሁንም ይፋ አለመደረጉን አክሎ ገልጧል፡፡ሶስቱ ልጆቹ በህይወቱ አይቶት የማያውቀውን ጥልቅ ደስታ እንዳጎናጸፉት የሚናገረው ስቴፈን ሃውኪንግ፣ በቅርቡ ወደ ጠፈር የሚያደርገው ጉዞ የተለየ ደስታን ይሰጠኛል ብሎ እንደሚያስብ መግለጹንም ዘገባው አመልክቷል፡፡